Cabugao, Ilocos Sur – Inlatang ti Teaching Staff ti Cabugao North Central School, Cabugao, Ilocos Sur babaen ti panangidaulo ni OIC-Principal Rudolph Anthony C. Talosig ti maysa nga aldaw a panangobserbar ti “World Teachers’ Day” idi Oktubre 4, 2011 babaen ti pannakaaramid dagiti aktibidades a nagpartisiparan dagiti ubbing ken mangisursuro ti nasao a pagadalan sadiay Cabugao Cultural and Sports Complex.
Iti bigat, kaaduan nga impabuya dagiti grade levels ti sala ken choral recitation.
Iti malem, naawis a nangimatang ken nagmensahe ni Mayor Ediboy S. Cobangbang, Jr. ket pinadayawan ti Mayor ti kinapintas ti pannakaisagana ti programa ken aktibidades ken binigbigna ti pannakaited ti panawen a pannakabigbig ti naindaklan nga akem dagiti mangisursuro a mangmulmuli kadagiti ubbing nga agbalin a nasayaat a makipagili.
Nagyaman met dagiti mangisursuro ti idadar-ay ti Mayor ket imbaga ni Mr. Jose V. Singson, Jr., Emcee ken Maestro ti Grade 6 ditoy a pagadalan a patanor ti CNCS ni Mayor Ediboy.
Nagserbi a ray-aw ti panagsalip ti Blue Team ken Red Team a buklen dagiti mangisursuro a babbai. Kadagiti napagsasalipan, nangatiw ti Blue Team iti kinasalipna.
Nagballigi ti panggep ti programa ti nadakamat a pagadalan iti dayta nga aldaw.# (Rinetrato ken insurat ni JOED SAJONIA)
ilo_Latn ilo_Latn ilo_Latn ilo_Latn ilo_Latn ilo_Latn